পবিত্র কোরআনে মহান আল্লাহতায়ালা বলেছেন,কোন মুসলিম যখন শাসনক্ষমতা হাতে পায় তার মূল দায়িত্বটি হলো ন্যায় বিচারকে সুনিশ্চিত করা। হাদীস পাকে বলা হয়েছে, সুশাসন ও সুবিচারের কারণে একজন ঈমানদার শাসক পাবে ৬০ হাজার আবেদের সমগ্র ইবাদতের সমান সওয়াব। সুবিচার ইসলামে কত গুরুত্বপূর্ণ এরপরও কি ব্যাখ্যার অপেক্ষা রাখে? অপরদিকে আল্লাহতায়ালার কাছে অতি ঘৃণিত ব্যক্তি হলো জালেম শাসক। জনগণ সরকার থেকে খাদ্য চায় না,চায় ন্যায়বিচার। চাল-ডাল,আলু-পটল জনগণ মাঠে জন্মাতে পারে। কিন্তু ন্যায় বিচারটি আশা করে সরকার থেকে। অতীতে প্রাসাদতুল্য বড় বড় অফিস না গড়েও মুসলমানগণ সর্বশ্রেষ্ঠ মানবসভ্যতা গড়ে তুলেছেন। মানুষ তখন চোর-ডাকাত, খুনি-সন্ত্রাসী ও ধর্ষণকারি রূপে গড়ে না উঠে চরিত্রবান মানুষ রূপে বেড়ে উঠেছে। রাষ্ট্র তখন অপরাধমুক্ত হয়েছে। পৃথিবী পৃষ্ঠে তখন সুশাসন ও শান্তি নেমে এসেছে। নারীকে তখন ধর্ষিত হতে হয়নি,মানুষকে গুম বা লাশও হতে হয়নি। তখন হাজার হাজার মাইল জনগণ নিরাপদে ভ্রমণ করতে পেরেছে,চলার পথে চোরডাকাতের হাতে পড়তে হয়নি। সিল্করুটের ন্যায় বহুহাজার মাইলের নিরাপদ বাণিজ্য রুট গড়ে উঠেছে পাহাড়-পর্বত, মরুভূমির মধ্য দিয়ে। সভ্যতার গুণাগুণ পরিমাপে এগুলোই তো মূল মাপকাঠি। সেটি সম্ভব হয়েছিল ন্যায় বিচারককে নিশ্চিত করার ফলে। তখন বিচারকের আসনে বসেছেন নবীজী (সাঃ)। বসেছেন হযরত আবুবকর (রাঃ) হযরত ওমর (রাঃ)এর মত মানব-ইতিহাসের সর্বশ্রেষ্ঠ ব্যক্তিরা। অথচ আজ বসছে খায়রুল হকের মত ব্যক্তিগণ। বাংলাদেশ সুপ্রিম কোর্টের প্রধান বিচারপতি থাকাকালে এই ব্যক্তিটি প্রধানমন্ত্রীর ত্রাণ তহবিল থেকে ১০ লক্ষ টাকা নিয়েছেন।(সূত্রঃ দৈনিক আমার দেশ,৩০/৫/১১)। অথচ সরকারের ত্রাণ তহবিলের প্রতিটি পয়সা সংগৃহীত হয় হঠাৎ দুর্যোগে পড়া দুস্থ্য মানুষদের সাহায্যের জন্য। অথচ অতি উচ্চ বেতনের চাকুরিজীবী হয়েও জনাব খায়রুল হক দুস্থ্য জনগণের ভাণ্ডারে হাত দিয়েছেন। একাজ তো পকেটমারদের। প্রশ্নহলো এমন পকেটমারদের থেকে কি ন্যায় বিচার আশা করা যায়? সম্ভব হয় কি খুন,চুরিডাকাতি ও ধর্ষনের বিচার?